**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

Οι λεπτομέρειες μιας παραγράφου είναι δυνατό ν’ αναπτυχθούν με τους παρακάτω τρόπους :

|  |  |
| --- | --- |
| Παραδείγματος χάρη | Λόγου χάρη |
| Για παράδειγμα | Όπως |

**1.** **με παραδείγματα :** η θεματική περίοδος αναπτύσσεται με συγκεκριμένα παραδείγματα είτε από την ιστορία, είτε από την καθημερινότητα

ΠΑΡΑΔΕΙΓΜΑ: **H νευρικότητα και η αμηχανία της ήταν φανερές.** H κοπέλα στο λεωφορείο **είχε αγωνία** για το πού θα κατέβει, για το κάθε πότε περνάει το λεωφορείο, για το πόσο κόσμο έχει... **Ρωτούσε συνεχώς** τους διπλανούς της και είχε **την αγωνία** ενός ταξιδιώτη σε ξένη χώρα που φοβάται ότι θα χάσει τη σωστή στάση. Ήταν, βεβαίως, φανερό ότι δεν έμπαινε συχνά σε κάποιο από τα Mέσα Mαζικής Mεταφοράς. *Ο. Σελλά, Καθημερινή*

|  |  |  |
| --- | --- | --- |
| επειδή | εφόσον | Η αιτία |
| γιατί | καθώς | Ο λόγος |
| διότι | αφού | Η εξήγηση |

**2. με αιτιολόγηση**: στη θ. περίοδο εκφράζεται μια άποψη που στη συνέχεια στηρίζεται και αιτιολογείται με επιχειρήματα. Στην περίπτωση αυτή, από την άποψη που διατυπώνεται στη θεματική πρόταση προκύπτει το ερώτημα ***«γιατί »***

ΠΑΡΑΔΕΙΓΜΑ: **Είναι γεγονός ότι ο Έλληνας δε διαβάζει**. Δεν αγαπά το βιβλίο και τη μελέτη. **Γιατί**όμως; **Είναι θέμα γενικότερης παιδείας,** που ξεκινάει βέβαια από την εκπαίδευση, από τα σχολεία όλων των βαθμίδων. Και εκεί φαίνεται πως υστερούμε. **Γιατί**εμείς από τα σχολεία βγάζουμε ανθρώπους που ακούν για βιβλίο, ακούν για μελέτη και το «βάζουν στα πόδια»! **Κακογραμμένα βιβλία και μέθοδοι σκουριασμένες** απωθούν τους νέους από το βιβλίο και την ευπρόσδεκτη και γόνιμη γνώση. Εκπαίδευση που βασίζεται στη **μηχανική πρόσληψη γνώσεων**, στην **ψυχρή χρησιμοθηρία**, στη «δια παντός μέσου» **βαθμοθηρία**, στη **στείρα αποστήθιση**, δημιουργεί στη συνέχεια **απέχθεια** για το βιβλίο, το σχολείο, τη μάθηση. Το «πρόβλημα του μαθήματος της έκθεσης» δεν είναι άσχετο με όλη αυτήν την κακή εκπαίδευση. Κακές επιδόσεις στην έκθεση δε σημαίνουν τίποτε άλλο από κακές σχέσεις με το βιβλίο γενικά. *(από τον ημερήσιο Τύπο)*

|  |  |  |
| --- | --- | --- |
| Πρώτον-δεύτερον | Το ένα-το άλλο | Διακρίνουμε |
| Στη μια περίπτωση-στην άλλη | Είδη- μορφές | κατηγορίες |

**3. με διαίρεση**: μια έννοια που παρουσιάζεται στη θ.π. διαιρείται στα επιμέρους συστατικά της ( σε υποκατηγορίες, είδη ή μορφές της)

ΠΑΡΑΔΕΙΓΜΑ: Ο πολιτισμός έχει **δύο όψεις** ανάλογα με τις ανθρώπινες ανάγκες που καλείται να ικανοποιήσει. **Η πρώτη, η υλική**, αποβλέπει στην εξυπηρέτηση των υλικών αναγκών του ανθρώπου και περιλαμβάνει όλα τα ορατά επιτεύγματά του, από τα ατελή παλαιολιθικά εργαλεία μέχρι την τηλεόραση και τους ηλεκτρονικούς υπολογιστές. **Η  δεύτερη, η πνευματική**, έχει στόχο να ικανοποιήσει τις πνευματικές ανησυχίες του ανθρώπου, να απαντήσει στα προαιώνια ερωτήματά του για τη ζωή ,τον θάνατο, τη φύση, την αλήθεια και την ελευθερία. Έτσι εκφράζεται, κατά κύριο λόγο, με την θρησκεία, την επιστήμη και την τέχνη.

**4. με ορισμό**: στη θ.π. δίνεται ο ορισμός μιας έννοιας που με στη συνέχεια γίνεται πιο σαφής με την αναφορά της γενικής κατηγορίας στην οποία ανήκει αλλά και με τη διαφοροποίησή της από άλλες έννοιες της ίδιας γενικής κατηγορίας

ΠΑΡΑΔΕΙΓΜΑ: Με τον όρο «Πολιτισμός» οι κοινωνικοί επιστήμονες δεν εννοούν μόνο τις τέχνες και τα πνευματικά δημιουργήματα των ανθρώπων. **Ο πολιτισμός περιλαμβάνει επιπλέον κοινούς κώδικες επικοινωνίας (π.χ. τη γλώσσα), αξίες (π.χ. δημοκρατία, ελευθερία κτλ.), πεποιθήσεις (τα πιστεύω των μελών για τον κόσμο γύρω τους), κανόνες συμπεριφοράς (π.χ. ήθη και έθιμα), καθώς και τους κοινωνικούς θεσμούς και τις κοινωνικές δομές.** *Κοινωνική και Πολιτική Αγωγή Γ΄ Γυμνασίου,* ΟΕΔΒ, 2003

|  |  |  |
| --- | --- | --- |
| όμως | Από τη μια-από την άλλη | Αλλά |
| ενώ | εντούτοις | Παρόλο που |
| αντίθετα | ωστόσο | Αν και |

**5. με σύγκριση – αντίθεση**: δύο έννοιες, πρόσωπα ή πράγματα συγκρίνονται στη θ.π. με αναφορά στις ομοιότητες και τις διαφορές τους. Όταν αντιπαραβάλλονται το ένα με το άλλο, τονίζονται οι διαφορές τους

# ΠΑΡΑΔΕΙΓΜΑ: Ένα χάσμα χωρίζει το Σωκράτη από τους σοφιστές. Ο Σωκράτης ζητήσει τη μία και καθολική έννοια, τη μία και καθολική αλήθεια, ενώ οι σοφιστές υποστήριζαν τις πολλές γνώμες για το ίδιο πράγμα. Επίσης και στον τρόπο της ζωής υπάρχει ριζική αντίθεση μεταξύ σοφιστών και Σωκράτη. Οι σοφιστές ήταν έμποροι γνώσεων, ενώ ο Σωκράτης υπήρξε ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη ήταν ότι κι αυτός κι εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για την εποχή τους. *Ιστορία του Ελληνικού Έθνους , τ. Γ*

|  |  |  |
| --- | --- | --- |
| Όπως…έτσι | μοιάζω | Παρομοιάζω |
| σαν | αναλογικά | Παραλληλίζω |
| Τόσο…όσο | Το ίδιο συμβαίνει | Με τον ίδιο τρόπο |

**6. με αναλογία**: δηλ. παρουσίαση μιας ομοιότητας ανάμεσα σε 2 ή περισσότερα πράγματα με παρομοίωση ή παραλληλισμό

# ΠΑΡΑΔΕΙΓΜΑ: Μια ανθρώπινη ψυχή χωρίς την πρέπουσα παιδεία μοιάζει με ένα ακατέργαστο μάρμαρο λατομείου . Το μάρμαρο δεν αποκαλύπτει καμιά από τις ομορφιές του , ως τη στιγμή που η τέχνη του μαρμαρά θ’ αποκαλύψει τα χρώματα και θα φέρει στο φως κάθε απόχρωση, κηλίδα και φλέβα που περνά μέσα απ’ τον κορμό του . Με τον ίδιο τρόπο και η παιδεία, όταν επενεργήσει πάνω σ’ένα έξοχο πνεύμα , μας αποκαλύπτει όλες τις κρυφές αρετές και τα προτερήματά του που χωρίς μια τέτοια βοήθεια δε θα μπορούσαν ποτέ να βγουν στο φως *.*

#  *Ν. Γρηγοριάδης, Η Παράγραφος - διασκευή*

#

|  |  |  |
| --- | --- | --- |
| λόγω | Με αποτέλεσμα | Εξαιτίας |
| Χάρη σε αυτό | Για το λόγο αυτό  | Με απόρροια |

**7. με σχέση αιτίου – αποτελέσματος**: η θ.π. αναλύεται με παρουσίαση των αιτίων και των συνεπειών ενός γεγονότος ή φαινομένου

ΠΑΡΑΔΕΙΓΜΑ:Οι επικές αυτές συγκρούσεις ματαίωσαν την επεκτατική πολιτική των Περσών. **Πολλές ελληνικές πόλεις της Μικράς Ασίας ανέκτησαν την ελευθερία τους. Οι νίκες τόνωσαν την αυτοπεποίθηση των Ελλήνων. Ένας άνεμος δημιουργίας έπνευσε και μια νέα περίοδος ανέτειλε. Οι Έλληνες επιδόθηκαν σε έργα ειρήνης και προόδου, που κινούν έως σήμερα τον θαυμασμό.** *Αρχαία Ιστορία Α Γυμνασίου*

**8. Ανάπτυξη Παραγράφου με Συνδυασμό Μεθόδων**

**ΠΑΡΑΔΕΙΓΜΑ:** Η σχολική ζωή είναι σημαντική γιατί συμβάλλει στην προσωπική και κοινωνική ανάπτυξη των μαθητών. Σε αυτή τη φάση, οι μαθητές μαθαίνουν να συνεργάζονται, να αναλαμβάνουν ευθύνες και να οργανώνουν τον χρόνο τους. Για παράδειγμα, συμμετέχουν σε ομαδικές εργασίες, σχολικές εκδηλώσεις και εξωσχολικές δραστηριότητες που ενισχύουν τις δεξιότητές τους. (Ανάπτυξη με αιτιολόγηση και παραδείγματα)

<https://philologist-ina.gr/?page_id=1813> (Επιπλέον υλικό)

<https://quizizz.com/admin/quiz/5e9f1a1acfd53f001b461934/tropoi-anapty3hs-paragrafoy> (Ασκησούλες πολλαπλής επιλογής)

**Να μερικές παράγραφοι από κείμενα που διδαχθήκατε στη Νέα Ελληνική Γλώσσα Γ’ Γυμνασίου. Βρείτε με ποιον τρόπο αναπτύσσονται (Σύγκριση- Αντίθεση, Αιτιολόγηση, Διαίρεση, Ορισμό, Παραδείγματα, Αίτιο- Αποτέλεσμα, Αναλογία)**

Α) Ο ρατσισμός είναι μια αρκετά συνηθισμένη συμπεριφορά, κοινή σ' όλες τις κοινωνίες, που περνάει δυστυχώς απαρατήρητη σε ορισμένες χώρες, επειδή συμβαίνει να μην την προσέχουν αρκετά. Σημαίνει καχυποψία, ακόμα και περιφρόνηση, απέναντι στα πρόσωπα που έχουν φυσικά και πολιτιστικά χαρακτηριστικά διαφορετικά από τα δικά μας. ………………

Β) Πρώτα απ' όλα, η αυθόρμητη φύση των παιδιών δεν είναι ρατσιστική. Ο άνθρωπος δε γεννιέται ρατσιστής. Αν οι γονείς του ή οι συγγενείς του δεν του βάλουν στο κεφάλι ρατσιστικές ιδέες, δεν υπάρχει λόγος να γίνει ρατσιστής. Αν, για παράδειγμα, σου πουν ότι αυτοί που έχουν λευκό δέρμα είναι ανώτεροι απ' αυτούς που έχουν μαύρο κι εσύ πάρεις στα σοβαρά αυτή τη διαβεβαίωση, θα μπορούσες να υιοθετήσεις μια ρατσιστική συμπεριφορά απέναντι στους μαύρους. ……………………………

Γ) Η γλωσσομάθεια ανοίγει νέους ορίζοντες, γιατί επιτρέπει την επικοινωνία με ανθρώπους διαφορετικών πολιτισμών. Ως αποτέλεσμα, βελτιώνονται οι επαγγελματικές ευκαιρίες και ενισχύεται η προσωπική ανάπτυξη. Επιπλέον, η γνώση ξένων γλωσσών συμβάλλει στην καλύτερη κατανόηση του κόσμου και την αμοιβαία συνεργασία. …………………………..

Δ) Η Ευρώπη είναι σαν ένας κήπος που συγκεντρώνει τα πιο διαφορετικά λουλούδια, τα πιο αταίριαστα χρώματα. Κάθε φορά που περνούμε τα σύνορα μιας ευρωπαϊκής χώρας, αισθανόμαστε πως όλα αλλάζουν τριγύρω μας, όχι μόνο η γλώσσα και οι κοινωνικές συμβάσεις, μα κι ο αέρας που αναπνέουμε, κ' η ουσία της γης που πατούμε, κι ο χαρακτήρας των ανθρώπων που συναντούμε. Σε κάθε ευρωπαϊκή χώρα αισθανόμαστε αμέσως μια ιδιαίτερη έκφραση, μοναδική και αμίμητη, μια ιδιαίτερη φυσιογνωμία, ζωντανή και αεικίνητη, δημιούργημα της φύσης, των αιώνων και της ιδιοφυΐας ενός λαού. ………………

Ε) Ο πόλεμος προκαλεί καταστροφή γιατί διαλύει κοινότητες, καταστρέφει υποδομές και οδηγεί σε απώλειες ανθρώπινων ζωών. Επιπλέον, δημιουργεί φόβο και ανασφάλεια, εμποδίζοντας την ανάπτυξη και την ειρήνη. Γι’ αυτό πρέπει να αποφεύγεται με κάθε τρόπο. ……………………..

ΣΤ) Ο πόλεμος φέρνει καταστροφή και πόνο, ενώ η ειρήνη προσφέρει ασφάλεια και ευημερία. Στον πόλεμο κυριαρχεί ο φόβος και η δυστυχία, ενώ στην ειρήνη ανθίζουν η συνεργασία και η ελπίδα. Έτσι, η ειρήνη είναι το αντίθετο της καταστροφικής φύσης του πολέμου. ………………………….

Ζ) Η νεανική παραβατικότητα μοιάζει με φωτιά που ξεσπά ξαφνικά· όπως μια φωτιά χρειάζεται προσοχή για να μην εξαπλωθεί, έτσι και η νεανική παραβατικότητα απαιτεί έγκαιρη παρέμβαση και στήριξη, ώστε να μη μετατραπεί σε σοβαρότερο κοινωνικό πρόβλημα. …………………………

 Α. Ορισμό Β. Παραδείγματα

Γ. Αίτιο- Αποτέλεσμα

Δ. Παραδείγματα

Ε. Αιτιολόγηση

Στ. Σύγκριση – Αντίθεση

Ζ. Αναλογία

**ΘΕΜΑΤΙΚΗ ΠΡΟΤΑΣΗ ή ΠΕΡΙΟΔΟΣ:**

Ο πρόλογος της παραγράφου. Συνήθως είναι η πρώτη πρόταση.

**ΛΕΠΤΟΜΕΡΕΙΕΣ:**

Αναπτύσσεται το κύριο θέμα.

**ΚΑΤΑΚΛΕΙΔΑ:**

Είναι το συμπέρασμα. Συνήθως είναι η τελευταία πρόταση της παραγράφου. (Μπορεί και να παραληφθεί)

**ΠΑΡΑΓΡΑΦΟΣ**

**Ενιαίο κείμενο με αρχή, ανάπτυξη και τέλος.**

* **Στην αρχή της παραγράφου γράφουμε το θέμα κι έπειτα το αναλύουμε.**
* **Συνδέουμε τις προτάσεις με συνδετικές λέξεις.**
* **Αφήνουμε περιθώριο στην αρχή (εσοχή 1 cm).**

|  |
| --- |
| ΕΚΘΕΣΗ |
| α) ΠΡΟΛΟΓΟΣ : προαναγγέλλει το περιεχόμενο του κυρίως θέματος με λίγα λόγια  |
| α) ΚΥΡΙΩΣ ΘΕΜΑ : περιλαμβάνει 2 ή 3  παραγράφους |
| γ) ΕΠΙΛΟΓΟΣ : ανακεφαλαιώνει, συνοψίζει, δίνει  ένα μήνυμα, εκφράζει μία ευχή |